FI Euroopan unionin virallinen lehti C 352/13

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2012/C 352/04

Tämä julkaiseminen antaa oikeuden vastustaa hakemusta asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ACEITE DE LUCENA”

EY-N:o: ES-PDO-0005-0760-18.02.2009

SMM ( ) SAN ( X )

1. Nimi:

”Aceite de Lucena”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.5 – Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta:

Alkuperänimityksellä suojattu tuote on ekstra-neitsytoliiviöljy, joka on saatu oliivipuun (Olea Europea, L.) hedelmistä kylmäpuristamalla yksinomaan sellaisia fysikaalisia tai mekaanisia menetelmiä käyttäen, jotka eivät muuta öljyn kemiallista koostumusta, jolloin hedelmän alkuperäinen maku, aromi ja ominaisuudet säilyvät. Pääasiallinen lajike on Hojiblanca (osuus yli 90 %); muita sallittuja toissijaisia lajikkeita ovat Arbequina, Picual, Lechín, Tempranilla, Ocal, Campanil ja Chorruo.

Väri: Voimakkaan vihreästä kellanvihreään (ABT-asteikolla välillä 2/4–3/4) sadonkorjuuajankohdasta riippuen.

Maku: Suojatun öljyn maku on keskimääräisen hedelmäinen, manteliin ja tuoreen ruohoiseen vivahtava; hyvin mieto karvaus ja pistävyys ovat tasapainossa keskenään.

Tuoksu: Selvästi hedelmäinen ja ruohoinen.

Fysikaalis-kemialliset ja aistinvaraiset ominaisuudet: Happopitoisuus enintään 0,8 %, peroksidiluku enintään 15 meq O2/kg, ultraviolettiabsorbanssi (K270) enintään 0,15, kosteuspitoisuus enintään 0,2 %, polyfenolit (kofeiinihappo) vähintään 100 ppm ja keskimäärin 350 ppm., hedelmäisyyden mediaaniarvo (Mf) vähintään 3, pistävyyden mediaaniarvo 1–3, katkeruuden mediaaniarvo 1–3, virheiden mediaaniarvo (Md) 0.

3.3 Raaka-aineet (ainoastaan jalostetut tuotteet):

Ei sovelleta

3.4 Rehu (ainoastaan eläinperäiset tuotteet):

Ei sovelleta

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Oliivien viljelyn ja tuotteen valmistuksen on tapahduttava 4 kohdassa yksilöidyllä maantieteellisellä alueella.

Siten oliivipuut on leikattava ja oliivit on korjattava, puhdistettava, pestävä, murskattava, sekoitettava, faasit on erotettava ja öljy on dekantoitava yksilöidyllä maantieteellisellä alueella.

3.6 Viipaloimista, raastamista, pakkaamista jne. koskevat erityiset säännöt:

Öljy on pakattava (mieluiten tummiin) lasipulloihin, joiden vetoisuus on 0,25, 0,5, 0,75 tai 1 litraa, taikka kanistereihin, joiden vetoisuus on 2,5 tai 5 litraa, jotta sen laatuominaisuudet säilyvät mahdollisimman muuttumattomina kulutukseen asti.

3.7 Merkintöjä koskevat erityiset säännöt:

Kaikissa suojatulla alkuperänimityksellä ”Aceite de Lucena” varustettua ekstra-neitsytoliiviöljyä sisältävissä pakkauksissa on oltava sääntelyneuvoston toimittama tunniste, jossa on ehdottomasti oltava maininta ”Aceite de Lucena”, tuotteen tunnus ja kunkin pakkauksen yksilöllinen numero.

4. Maantieteellisen alueen tarkka rajaus:

Maantieteellinen alue sijaitsee Espanjassa Córdoban maakunnan eteläosassa ja käsittää seuraavat kunnat: Aguilar de la Frontera, Benamejí, Encinas Reales, Iznajar, Lucena, Montilla, Moriles, Monturque ja Rute sekä Puente Genilin kunnan itäosa Genil-joen oikealla rannalla.

5. Yhteys maantieteelliseen alkuperään:

5.1 Maantieteellisen alueen erityisyys:

Luonnolliset tekijät

Kalkkikivipitoinen maaperä sisältää runsaasti karbonaatteja. Se on yleensä karua, matalaa ja orgaanisten aineiden pitoisuudeltaan lievästi köyhää. Sen kalsiumpitoisuus on korkea, mistä johtuen myös pH-arvo on korkea (6–8).

Keskimääräinen korkeus merenpinnasta vaihtelee 171 metrin (Puente Genil) ja 800 metrin (Iznájar) välillä. Alueen korkeimmat kohdat kuuluvat Subbétican ylänköön, ja ne kohoavat yli 1 200 metrin korkeuteen.

Ilmaston on välimerellinen; talvet ovat lauhkeita tai viileitä ja kesät kuvia ja kuumia. Maakunnan muista osista poiketen mannerilmaston vaikutus ilmenee vain osittain eräissä SAN-tuotteen ”Aceite de Lucena” tuotantoalueen erityispiirteissä.

Inhimilliset tekijät

Alueen tavanomaisen istutustiheyden ja käytetyn viljelymenetelmän ansiosta kaikki oliivipuun tuottavat osat saavat runsaasti auringonvaloa; tätä edistävät huomattavasti myös oliivipuiden istutuksen, kasvun, kunnossapidon ja karsimisen yhteydessä käytetyt leikkausmenetelmät.

Sato korjataan yksilöidyllä maantieteellisellä alueella määrittämällä ensin oliivien kypsymisaste ja rasvapitoisuus, jolloin muuttuneen polyfenolipitoisuuden ansiosta saadaan pehmeämmän makuista öljyä ja voidaan samalla estää hedelmien putoaminen itsestään.

Sadonkorjuu, kuljetus puristamoon ja oliivien murskaaminen tapahtuvat keskimäärin 24 tunnin ja enintään 72 tunnin kuluessa.

5.2 Tuotteen erityisyys:

Fysikaalis-kemialliset ominaisuudet

Happopitoisuus: enintään 0,8 %.

Peroksidiluku: enintään 15 meq O2/kg.

Ultraviolettiabsorbanssi (K270): enintään 0,15.

Kosteuspitoisuus: enintään 0,2 %.

Polyfenolit (kofeiinihappo): vähintään 100 ppm

Ja keskimäärin 350 ppm.

Aistinvaraiset ominaisuudet

Hedelmäisyyden mediaaniarvo (Mf): vähintään 3.

Pistävyyden mediaaniarvo: 1–3.

Katkeruuden mediaaniarvo: 1–3.

Virheiden mediaaniarvo (Md): 0.

Mietoa karvautta ja pistävyyttä on havaittavissa hyvin tasapainoisena yhdistelmänä.

Pehmeä mantelimaisen hedelmäinen maku ja tuoksu johtuvat alueella tuotettujen oliiviöljyjen pääasiallisena raaka-aineena käytetystä Hojiblanca-lajikkeesta.

Alhainen happopitoisuus: enintään 0,8 tilavuusprosenttia, yleensä 0,1–0,3 til-%.

Aistinvaraisessa arvioinnissa on havaittavissa vihreän hedelmäinen tai vastaleikatun ruohon aromi.

Öljy on väriltään selvästi vihreää.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

SAN-tuotteen ”Aceite de Lucena” tuotantoympäristön keskikorkea sijainti, kalkkipitoinen runsaasti karbonaattiyhdisteitä sisältävä maaperä ja välimerellinen ilmasto lisäävät siellä tuotettujen oliiviöljyjen polyfenolipitoisuutta. Niiden aistinvaraiset ominaisuudet ovat selkeästi erilaiset, ja niille on ominaista erityisesti mieto mutta havaittavissa oleva pistävyys ja karvaus.

Pistävyys johtuu öljyn fenolipitoisuudesta; tämä monomeeri kehittyy polyfenolipitoisuuden kasvaessa ja säilyy, ellei lämpötila pääse kohoamaan eikä tuotantovaiheessa käytetä liikaa vettä.

Karvaus taas johtuu polyfenolien hajoamisessa syntyvästä aglykonista, jonka kehittymistä sen vuoksi edistää korkea polyfenolipitoisuus.

SAN-tuotteen ”Aceite de Lucena” tuotantoon maantieteellisellä alueella viljellyille oliivipuulajikkeille on ominaista korkea kokonaispolyfenolipitoisuus, jonka ansiosta saadaan miedon pehmeänmakuista oliiviöljyä, jossa pistävyys ja karvaus yhdistyvät tasapainoisella tavalla.

Lucenan alueen viljelymenetelmät ja erityisesti varhainen sadonkorjuu, käsittely alhaisessa lämpötilassa ja sadonkorjuuta seuraavan tuotantoprosessin nopeus vaikuttavat alueella tuotetun oliiviöljyn happopitoisuuteen ja aistinvaraisiin ominaisuuksiin. Niistä johtuen öljyn happopitoisuus on yleensä alhainen.

Varhainen sadonkorjuu vaikuttaa trans-2-heksenaalialdehydin kehittymiseen; jos sato korjataan varoen ilman että lämpötila nousee ja jos tuotantoprosessissa ei käytetä runsaasti vettä, öljyyn kehittyy tuoreen ruohon aromi.

Tästä syystä myös öljyn väri on ensisijaisesti vihreä mutta muuttuu sitä enemmän kullankeltaiseksi, lähes kellanvihreäksi, mitä myöhäisemmässä vaiheessa satokautta oliivit korjataan.

Kylmäpuristus, prosessissa käytetyn veden vähäinen määrä ja oliiviöljyn säilytys asianmukaisissa täysin epäaktiivisissa astioissa auttavat ylläpitämään tuotteelle ominaiset aistinvaraiset ominaisuudet.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Lucena.pdf

(1) EUVL L 93, 31.3.2006, s. 12.